钦定古今图书集成/明伦汇编/官常典/第647卷 > 谭澄
## 钦定古今图书集成/明伦汇编/官常典/第647卷 > 谭澄

按《元史良吏传》：“澄字彦清，德兴怀来人。幼敏颖，为交
城令，时年十九。有文谷水分溉交城田，文阳郭帅专
其利而堰之，讼者累岁莫能直，澄折以理，令决水均
其利于民。豪民有持吏短长为奸者，察得其主名，皆
以法治之。岁乙未，籍民户，有司多以浮客占籍，及征
赋逃窜殆尽，官为称贷，积息数倍，民无以偿。澄入觐”，
因中书耶律楚材面陈其害，太宗恻然，为免其逋。其
私负者，年虽多，息取倍而止，亡民能归者复三年。诏
下，公私便之。壬子，复大籍其民，澄尽削交城之不土
著者，赋以时集。甲寅，世祖还自大理，澄进见，留藩府。
凡遣使必以澄偕，而以其弟山代为交城令。